Document ID: 31988L0183

Padomes Direktīva
(1988. gada 22. marts),
ar ko groza Direktīvu 76/116/EEK attiecībā uz šķidrajiem mēslošanas līdzekļiem
(88/183/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100.A pantu,
ņemot vērā Komisijas priekšlikumu [1],
sadarbībā ar Eiropas Parlamentu [2]
ņemot vērā Ekonomikas un sociālo lietu komitejas atzinumu [3],
tā kā Padomes 1975. gada 18. decembra Direktīvā 76/116/EEK par dalībvalstu tiesību aktu tuvināšanu attiecībā uz mēslojumiem [4], kurā jaunākie grozījumi izdarīti ar Spānijas un Portugāles Pievienošanās aktu, ir paredzēti noteikumi, ar ko reglamentē cieto mēslošanas līdzekļu realizāciju; tā kā ir pierādījies, ka vajag paplašināt iepriekšminētās direktīvas darbības jomu, iekļaujot šķidros mēslošanas līdzekļus;
tā kā Direktīvu 76/116/EEK ir lietderīgi piemērot gan cietajiem, gan šķidrajiem mēslošanas līdzekļiem, un jo īpaši apzīmējumu "EEK mēslošanas līdzeklis" tāpat piemērot mēslošanas līdzekļiem, kas atbilst minētajai definīcijai un kas sastāv no vienkāršajiem un kompleksajiem mēslošanas līdzekļiem, kā noteikts šajā direktīvā,
IR PIEŅĒMUSI ŠO DIREKTĪVU.
1. pants
Ar šo Direktīvu 76/116/EEK groza šādi.
1. Direktīvas 2. pantu aizstāj ar šādu:
"2. pants
Dalībvalstis veic visus vajadzīgos pasākumus, lai nodrošinātu, ka apzīmējumu "EEK mēslošanas līdzeklis" izmanto tikai attiecībā uz mēslošanas līdzekļiem, kas pieder vienam no mēslošanas līdzekļu veidiem, kuri minēti I pielikumā, un kas atbilst nosacījumiem, kuri paredzēti ar šo direktīvu un ar tās I līdz III pielikumu."
2. Direktīvas 4. pantam pievieno šādu punktu:
"3. Šķidros mēslošanas līdzekļus drīkst realizēt tikai tad, ja ir paredzēti piemēroti norādījumi. Šajos norādījumos jo īpaši jāiekļauj glabāšanas temperatūra un avāriju novēršana glabāšanas laikā."
3. Šīs direktīvas pielikumā ietverto daļu "C. Šķidrie mēslošanas līdzekļi" pievieno I pielikumam.
4. Aiz II pielikuma 1. punkta c) apakšpunkta otrās daļas iekļauj šādas daļas:
"Papildu informāciju par šķidro mēslošanas līdzekļu mēslošanas sastāvdaļām var izteikt aptuveni līdzvērtīgā svara izteiksmē attiecībā pret tilpumu (kilogrami uz hektolitru vai grami uz litru).
Šķidrā mēslošanas līdzekļa daudzumus izsaka pēc masas. Šķidro mēslošanas līdzekļu daudzumus fakultatīvi var izteikt pēc tilpuma."
5. Direktīvas III pielikuma A.I daļai pievieno šādus produktus un pielaides:
"Slāpekļa mēslojuma šķīdums | 0,6 %. |
Amonija nitrāta un urīnvielas šķīdums | 0,6 %." |
2. pants
1. Dalībvalstis veic pasākumus, kas vajadzīgi, lai izpildītu šīs direktīvas prasības, vēlākais, gada laikā pēc tās paziņošanas. Par to dalībvalstis tūlīt informē Komisiju [5].
2. Dalībvalstis dara Komisijai zināmus to savu tiesību aktu noteikumus, ko tās pieņem jomā, uz kuru attiecas šī direktīva.
3. pants
Šī direktīva ir adresēta dalībvalstīm.
Briselē, 1988. gada 22. martā

Labels: 2
4